Diari Oficial de la Generalitat Valenciana


Sumari del DOGV 8708, del 31-12-2019 (2019/12975)

RESOLUCIÓ de 13 desembre de 2019, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual es crea la Seu Electrònica i el Registre Electrònic d'aquesta agència, i se'n regula el funcionament..
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8708

Data del DOGV
:   31-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/12583


Data del document
:   13-12-2019

Organisme emissor
:   Agència de Prevenció i Lluita contra el Frau i la Corrupció de la Comunitat Valenciana

Tipus de document
:   Resolució

Descriptors 

:   * Agència de Prevenció i Lluita contra el Frau i la Corrupció de la Comunitat Valenciana

RESOLUCIÓ de 13 desembre de 2019, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual es crea la Seu Electrònica i el Registre Electrònic d'aquesta agència, i se'n regula el funcionament.. [2019/12928]  
La seu electrònica ve definida en la Llei 40/2015, d'1 d'octubre, de règim jurídic del sector públic, en el seu article 38, com aquella adreça electrònica, disponible per als ciutadans a través de xarxes de telecomunicacions, la titularitat de la qual correspon a una administració pública, o bé a una o diversos organismes públics o entitats de dret públic en l'exercici de les seues competències. El seu establiment comporta la responsabilitat del titular respecte de la integritat, veracitat i actualització de la informació, i dels serveis als quals puga accedir-se a través d'aquesta.  
El citat precepte afig que cada administració pública determinarà les condicions i instruments de creació de les seus electròniques, amb subjecció als principis de transparència, publicitat, responsabilitat, qualitat, seguretat, disponibilitat, accessibilitat, neutralitat i interoperabilitat. En tot cas, haurà de garantir-se la identificació de l'òrgan titular de la seu, així com els mitjans disponibles per a la formulació de suggeriments i queixes.  
Així mateix, les seus electròniques disposaran de sistemes que permeten l'establiment de comunicacions segures sempre que siguen necessàries.  
La publicació en les seus electròniques d'informacions, serveis i transaccions respectarà els principis d'accessibilitat i ús d'acord amb les normes establides sobre aquest tema, estàndards oberts i, si escau, aquells altres que siguen d'ús generalitzat pels ciutadans.  
Per part seua, la Llei 39/2015, d'1 d'octubre, del procediment administratiu comú de les administracions públiques regula, en el seu article 16, les condicions de funcionament dels registres electrònics, establint que cada administració disposarà d'un Registre Electrònic General, en el qual es farà el corresponent assentament de tot document que siga presentat o que es reba en qualsevol òrgan administratiu, organisme públic o entitat vinculada o dependent d'aquests. També es podrà anotar en aquest Registre, l'eixida dels documents oficials dirigits a altres òrgans o particulars.  
La present Resolució té per objecte la creació i regulació de l'accés a la Seu Electrònica de l'Agència de Prevenció i Lluita contra el Frau i la Corrupció de la Comunitat Valenciana, posant-la a la disposició de la ciutadania com un canal que es caracteritza per oferir un entorn segur de prestació de serveis, que garanteix els principis adés esmentats, conforme a la legislació vigent, així com l'autenticació, protecció jurídica, confidencialitat i integritat de les comunicacions. I, d'igual manera, regula la creació i funcionament del Registre Electrònic de l'Agència de Prevenció i Lluita contra el Frau i la Corrupció de la Comunitat Valenciana, encarregat de la recepció i remissió de sol·licituds, escrits i comunicacions, i estableix les condicions generals per a la seua presentació electrònica, conforme al que es preveu en la Llei 39/2015, d'1 d'octubre, del procediment administratiu comú de les administracions públiques, en la Llei 59/2003, de 19 de desembre, de Signatura Electrònica, i en la normativa de desenvolupament.  
  
Per tot el que s'ha exposat, en ús de les atribucions conferides per l'article 26 de la Llei 11/2016, de 28 de novembre, de la Generalitat, de l'Agència de Prevenció i Lluita contra el Frau i la Corrupció de la Comunitat Valenciana, i en virtut del o disposat en els articles 85 i 86 del Reglament de Funcionament i Règim Interior de l'Agència Valenciana Antifrau, en desenvolupament de la Llei 11/2016, de 28 de novembre, de la Generalitat, aprovat per Resolució de 27 de juny de 2019 (DOGV 8582, 02.07.2019), resolc:  
  
Primer  
Crear la Seu Electrònica i el Registre Electrònic de l'Agència de Prevenció i Lluita contra el Frau i la Corrupció de la Comunitat Valenciana, en compliment del que es disposa en el seu Reglament de Funcionament i Règim Interior i altra normativa aplicable.  
Segon  
Regular el funcionament de la Seu Electrònica i del Registre Electrònic, de conformitat amb el que s'estableix en l'Annex de la present resolució.   
  
Tercer  
La direcció de l'Agència podrà adoptar quantes disposicions siguen necessàries per al desenvolupament i execució de la present resolució.  
  
Quart  
El personal de l'Agència rebrà la formació necessària per a l'aplicació de les regles de la present resolució.  
  
Cinqué  
La present Resolució es publicarà en el web de l'Agència, en el Butlletí Oficial de les Corts i en el Diari Oficial de la Generalitat Valenciana, produint efectes a partir del dia 2 de gener de 2020.  
  
Contra la present resolució, que esgota la via administrativa, cal interposar recurs potestatiu de reposició en el termini màxim d'un mes davant aquest mateix òrgan, d'acord amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu davant el Jutjat contenciós administratiu que corresponga, en el termini màxim de dos mesos, de conformitat amb el que es preveu en els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa; tots dos terminis comptats a partir de l'endemà de la publicació. Tot això sense perjudici de qualsevol altra acció que s'estime pertinent.  
  
València, 13 de desembre de 2019.- El director de l'Agència de Prevenció i Lluita contra el Frau i la Corrupció de la Comunitat Valenciana: Joan A. Llinares Gómez.  
  
  
ANNEX  
Regles de funcionament de la seu  
 electrònica i del registre electrònic  
  
Primera. Objecte  
La present Resolució té per objecte la creació de la Seu Electrònica i del Registre Electrònic de l'Agència de Prevenció i Lluita contra el Frau i la Corrupció de la Comunitat Valenciana (d'ara endavant, l'Agència), així com la determinació del seu règim de funcionament.  
  
  
Segona. Àmbit d'aplicació  
La present Resolució s'aplicarà a l'Agència, incloses totes les actuacions, serveis i procediments que siguen de la seua competència.  
  
Tercera. Sistemes d'identificació i autenticació  
1. S'admetran els sistemes d'identificació i autenticació que, en els termes establits en l'ordenament jurídic, garantisquen la identificació de les persones interessades, així com l'autenticitat i integritat dels documents electrònics.  
2. Els sistemes admesos estaran publicats i recollits en la Seu Electrònica de l'Agència.  
  
Quarta. Sistemes de signatura electrònica  
Els sistemes de signatura electrònica admesos seran els establits per l'article 10 de la Llei 39/2015, d'1 d'octubre, del procediment administratiu comú de les administracions públiques (d'ara endavant, Llei 39/2015, d'1 d'octubre), o norma que la substituïsca, i en general respectaran el que a continuació s'estableix:  
a) Les característiques tècniques generals del sistema de signatura i certificat aplicable seran les derivades de les normes sobre l'Esquema Nacional d'Interoperabilitat en l'àmbit de l'administració electrònica, i sobre signatura electrònica i certificats de les administracions públiques.  
  
b) La verificació del certificat podrà realitzar-se a través de la Seu Electrònica de l'Agència.  
c) L'ús de la signatura electrònica no exclou l'obligació d'incloure en el document o comunicació electrònica, si així es precisa, les dades d'identificació que siguen necessàries.  
  
Cinquena. Titularitat, òrgans responsables i identificació de l'adreça electrònica  
1. La titularitat de la Seu Electrònica correspon a l'Agència, i la responsabilitat sobre la integritat, veracitat i actualització de la informació i els serveis als quals pot accedir-se a través d'ella, correspon a la seua direcció.  
2. La gestió tecnològica de la seu correspon al servei dels Sistemes d'Informació de l'Agència.  
3. Correspon la gestió dels continguts i dels serveis posats a la disposició de la ciutadania en la Seu Electrònica a les unitats administratives de l'Agència, d'acord amb les funcions que cadascuna tinga atribuïdes reglamentàriament.  
4. La Seu Electrònica serà accessible a través de l'adreça electrònica: https://sede.antifraucv.es.  
  
Sisena. Característiques de la Seu Electrònica  
La Seu Electrònica de l'Agència es crea i regula sota les característiques següents:  
a) La identificació de la Seu Electrònica de l'Agència es durà a terme mitjançant certificat de seu, consistent en un certificat de servidor web segur, que inclou la identificació del titular de la Seu Electrònica i s'emet en un dispositiu segur o mitjà equivalent.  
b) La Seu Electrònica de l'Agència inclourà, com a mínim, els continguts i els serveis relacionats en l'article 8 de la present resolució.  
  
c) La informació i els serveis inclosos en la Seu Electrònica de l'Agència compliran els principis d'accessibilitat i usabilitat establits per la normativa vigent.   
d) Els continguts publicats en la Seu Electrònica de l'Agència respondran als criteris de seguretat i interoperabilitat, que deriven de la normativa vigent per als esquemes nacionals de seguretat i d'interoperativitat en l'àmbit de l'administració electrònica, així com de la legislació vigent en matèria de protecció de dades personals.  
  
  
Setena. Identificació dels canals d'accés a la Seu Electrònica  
  
Els canals d'accés de la ciutadania als serveis disponibles en la Seu Electrònica seran:  
a) L'accés electrònic a través d'internet, amb les característiques definides en la present resolució.  
b) L'atenció presencial en la seu física de l'Agència, situada al carrer Navellos número 14, porta 3, 46803 València, sense perjudici de l'accés a través dels registres regulats en l'article 16 de la Llei 39/2015, d'1 d'octubre, o norma que la substituïsca.  
c) L'atenció telefònica a través dels números de telèfon que es mostraran en la mateixa Seu.  
d) Qualsevol altre que puga establir-se en el futur.  
  
Vuitena. Continguts i serveis de la Seu Electrònica.  
1. Els continguts i serveis mínims a incloure en la Seu Electrònica de l'Agència són:  
a) Identificació de la Seu, així com de l'òrgan titular i dels responsables de la gestió tecnològica i gestió de continguts i serveis posats a disposició en aquesta.  
b) Resolució per la qual es crea i regula la Seu Electrònica i el Registre Electrònic de l'Agència, així com aquelles resolucions que establisquen l'obligatorietat de la via electrònica, si escau.  
c) Servei d'assessorament electrònic a la ciutadania per a la correcta utilització de la Seu Electrònica de l'Agència, que contindrà informació necessària per a això, incloent-hi el mapa de la seu i la informació relacionada amb la propietat intel·lectual.  
d) Sistema de verificació del certificat de la Seu Electrònica de l'Agència, accessible de forma directa i gratuïta.  
e) Identificació dels segells electrònics de l'Agència.  
f) Relació dels mitjans electrònics que la ciutadania pot utilitzar en cada supòsit per a comunicar-se amb la Seu Electrònica, i relació de sistemes de signatura electrònica o identificació i autenticació que siguen admesos o utilitzats en ella.  
g) Catàleg de tràmits i serveis disponibles en la Seu Electrònica de l'Agència, amb indicació dels que hagen de realitzar-se obligatòriament per via electrònica. Entre els serveis disponibles figurarà un accés a la bústia de denúncies electrònic de l'Agència.  
h) Data i hora oficial, i dies declarats com a inhàbils per a l'Agència.  
i) Enllaç al Butlletí Oficial de les Corts i al Diari Oficial de la Generalitat Valenciana.  
j) Tràmit de queixes i suggeriments que podrà utilitzar-se per a les queixes i suggeriments sobre el contingut, gestió i serveis en la Seu Electrònica, que es podran presentar en els termes regulats en l'article 9 de la present resolució.   
k) Informació relacionada amb la protecció de dades de caràcter personal, incloent-hi l'enllaç amb l'Agència Espanyola de Protecció de Dades.  
l) El Registre Electrònic de l'Agència, així com requisits tècnics per al seu accés.  
m) El tauler d'anuncis electrònic.  
n) Informació del compliment de les condicions de confidencialitat, integritat i disponibilitat de les informacions i comunicacions que es realitzen a través de la Seu Electrònica de l'Agència.  
o) Informació sobre l'accessibilitat.  
p) Servei d'avís d'interrupcions necessàries per raons tècniques indispensables.  
q) Qualsevol informació o servei que l'Agència considere d'interés o necessitat i els que siguen exigibles d'acord amb la legislació aplicable.  
2. L'admissió de nous procediments, tràmits, sol·licituds i models serà difosa a través de la Seu Electrònica.  
  
Novena. Mitjans de la Seu Electrònica per a la formulació de queixes i suggeriments   
1. Els mitjans disponibles per a la formulació de suggeriments i queixes en relació amb el contingut, gestió i serveis oferits en la Seu Electrònica, seran els següents:  
a) Presentació presencial o per correu postal davant el Registre general de l'Agència.  
b) Presentació a través del tràmit general de queixes i suggeriments de la Seu Electrònica de l'Agència.  
2. No es consideraran mitjans per a la formulació de queixes i suggeriments els serveis d'assessorament electrònic a la persona usuària per a la correcta utilització de la Seu, sense perjudici de la seua obligació, si escau, d'atendre els problemes que susciten.  
  
Deu. El Registre Electrònic  
1. El Registre Electrònic permetrà la recepció i remissió dels escrits, sol·licituds i comunicacions que es remeten i expedisquen per via electrònica en l'àmbit dels procediments i tràmits inclosos en la Seu Electrònica de l'Agència, i que es presenten degudament emplenats en els formularis normalitzats de les corresponents aplicacions gestores dels procediments.  
2. El Registre Electrònic serà únic per a tota l'Agència.  
3. L'accés al Registre Electrònic estarà disponible a través de l'adreça de la Seu Electrònica de l'Agència: https://sede.antifraucv.es.  
  
Onze. Responsabilitats i òrgans competents del Registre Electrònic  
  
1. Serà responsable de la gestió del Registre Electrònic l'Àrea d'Administració, Recursos Humans i Gestió Econòmica de l'Agència, amb el suport tècnic del Servei dels Sistemes d'Informació d'aquesta.  
  
2. L'aprovació i modificació de la relació de tràmits que poden iniciar-se en el Registre Electrònic, correspon a la direcció de l'Agència.  
  
3. La proposta d'aprovació o modificació dels formularis per a les sol·licituds, escrits i comunicacions normalitzats correspon a les unitats administratives en què s'organitza l'Agència, d'acord amb les funcions que cadascú tinga atribuïdes reglamentàriament.  
  
4. L'aprovació d'aquests formularis o la seua modificació requerirà resolució de la direcció de l'Agència.  
  
Dotze. Caràcter de les comunicacions a través del Registre Electrònic.  
1. La presentació de sol·licituds, escrits i comunicacions per mitjà del Registre Electrònic tindrà caràcter voluntari, a excepció dels subjectes obligats a relacionar-se a través de mitjans electrònics amb les administracions públiques, que són els següents:  
a) Persones jurídiques.  
b) Entitats sense personalitat jurídica.  
c) Els qui exercisquen una activitat professional per a la qual es requerisca col·legiació obligatòria, per als tràmits i actuacions que realitzen amb les administracions públiques en exercici d'aquesta activitat professional. En tot cas, dins d'aquest col·lectiu s'entendran inclosos els notaris i registradors de la propietat i mercantils.  
d) Els qui representen una persona interessada que estiga obligat a relacionar-se electrònicament amb l'Administració.  
e) Els empleats de les administracions públiques per als tràmits i actuacions que realitzen amb elles per raó de la seua condició d'empleat públic, en la forma que es determine reglamentàriament.  
2. Així mateix, la direcció de l'Agència podrà fixar, reglamentàriament, l'obligació de relacionar-se amb ella a través de mitjans electrònics per a determinats procediments i per a certs col·lectius de persones físiques, de conformitat amb la legislació vigent.  
  
Tretze. Calendari i data i hora oficial  
El Registre Electrònic permetrà la presentació de sol·licituds, escrits i comunicacions durant les vint-i-quatre hores de cada dia de l'any, sense perjudici de les interrupcions necessàries quan concórreguen raons justificades de manteniment tècnic o operatiu.  
  
Catorze. Funcionament del Registre Electrònic i còmput de terminis  
  
1. El còmput de terminis es realitzarà conforme al que es disposa en l'article 31 de la Llei 39/2015, d'1 d'octubre, o norma que la substituïsca.  
2. En concret, per al còmput dels terminis seran aplicable les següents regles:  
a) El Registre Electrònic es regirà per la data i l'hora oficial de la Seu Electrònica, vinculants tant per a les persones interessades com per a l'Agència.  
b) La presentació d'escrits i documents sotmesa a termini haurà de tindre lloc abans que concloga el citat termini, sent hàbils a aquest efecte les vint-i-quatre hores del dia, llevat que en l'obertura del termini es determine una altra cosa.  
c) La presentació telemàtica realitzada en un dia inhàbil s'entendrà rebuda a primera hora del primer dia hàbil següent, llevat que una norma permeta expressament la recepció en dia inhàbil.  
d) Es consideren dies inhàbils, a l'efecte del Registre Electrònic de l'Agència, els dissabtes i diumenges, i els establits com a dies festius en el calendari oficial de festes laborals de la Comunitat Valenciana i de festes locals de la ciutat de València.  
e) En el cas que es produïra una interrupció en el funcionament del Registre Electrònic per causes tècniques o operatives, i coincidira amb el venciment d'un termini, aquest s'entendrà ampliat pel temps que dure la interrupció.  
  
Quinze. Acreditació de la identitat i documents admesos en el Registre Electrònic  
1. Les sol·licituds, escrits i comunicacions podran ser presentats davant el Registre Electrònic en els termes definits en l'article 11 de la Llei 39/2015, d'1 d'octubre, o norma que la substituïsca.  
2. Aquest Registre Electrònic estarà habilitat únicament per a la recepció i remissió d'escrits, sol·licituds i comunicacions que es presenten per via telemàtica, conforme a la legislació vigent.  
3. El Registre Electrònic podrà rebutjar els documents electrònics:  
  
a) Quan continguen codis maliciosos o dispositius susceptibles d'afectar la integritat o seguretat del sistema.  
b) Quan no s'emplenen els camps requerits com a obligatoris dels formularis o si contenen incongruències que impedisca el seu tractament.  
  
Setze. Documentació complementària a presentar en el Registre Electrònic  
Quan es presente, de manera separada, documentació electrònica complementària a una sol·licitud, escrit o comunicació anterior, la persona interessada haurà d'esmentar el número de registre individualitzat, que permeta identificar l'expedient en el qual haja de fer efecte.  
  
Dèsset. Justificant de recepció de les sol·licituds, escrits o comunicacions  
1. Després de la recepció d'una sol·licitud, escrit o comunicació, el Registre Electrònic emetrà automàticament un rebut consistent en una còpia autenticada de l'escrit, sol·licitud o comunicació de què es tracte incloent la data i hora de la presentació, la identificació de la persona interessada i el número de registre d'entrada.  
2. Així mateix, s'emetrà en aquest rebut acreditació del lliurament de documents complementaris que puguen aportar-se i que acompanyen la corresponent sol·licitud, escrit o comunicació.  
3. El resguard acreditatiu de la presentació, que es configurarà de manera que puga ser imprés o arxivat electrònicament per la persona interessada, i que garantisca la identitat del registre, tindrà el valor de rebut de presentació segons el que s'estableix en l'article 66.3 de la Llei 39/2015, d'1 d'octubre, o norma que la substituïsca.  
  
Díhuit. Requisits tècnics per a accedir al Registre Electrònic  
  
1. Els requisits tècnics previstos en aquesta Resolució es consideren referits al tractament de la informació i les comunicacions en el que afecten el Registre Electrònic. Un resum de les normes i protocols particulars que es deriven del disposat ací, estarà publicat, en tot moment, en la Seu Electrònica de l'Agència.  
2. Els formats dels documents electrònics i de les imatges electròniques dels mateixos seran els establits en la normativa vigent sobre l'Esquema Nacional d'Interoperabilitat en l'àmbit de l'administració electrònica. D'acord amb els instruments informàtics i vies de comunicació disponibles, podrà limitar-se l'extensió màxima de la documentació complementària que pot presentar-se en una sola sessió.  
  
  
Dènou. Responsabilitat  
1. L'Agència no respondrà de l'ús fraudulent que les persones usuàries del sistema puguen dur a terme dels serveis prestats mitjançant l'administració electrònica en general, i mitjançant l'ús dels serveis del Registre Electrònic en particular. A l'efecte, les persones usuàries esmentades assumeixen, amb caràcter exclusiu, la responsabilitat de la custòdia dels elements necessaris per a la seua autenticació en l'accés als serveis d'administració electrònica, l'establiment de la connexió precisa i la utilització de la signatura electrònica, així com les conseqüències que pogueren derivar-se de l'ús indegut, incorrecte, negligent, fraudulent o delictiu d'aquests. Igualment serà responsabilitat de la persona usuària l'adequada custòdia i maneig dels fitxers que li siguen retornats pel Registre Electrònic com a justificant de recepció.  
  
2. En el cas de presentació de documents electrònics que continguen qualsevol tipus de codi maliciós o dispositiu, susceptibles d'afectar la integritat o a la seguretat del sistema, es tindran per no presentats tals documents. En el cas de quedar acreditada la intencionalitat dolosa del seu enviament podran exigir-se les corresponents responsabilitats civils o penals, incloses les indemnitzacions per danys i perjudicis que siguen escaients.